31998R0077
L 008/1
JURNALUL OFÍCIAL AL UNIUNII EUROPENE
REGULAMENTUL (CE) NR. 77/98 AL CONSILIULUI
din 9 ianuarie 1998
privind unele proceduri de punere în aplicare a Acordului de cooperare între Comunitatea Europeană și Fosta Republică Iugoslavă a Macedoniei
CONSILIUL UNIUNII EUROPENE,
având în vedere Tratatul de instituire a Comunității Europene, în special articolul 113,
având în vedere propunerea Comisiei,
întrucât Consiliul a încheiat un Acord de cooperare între Comunitatea Europeană și Fosta Republică Iugoslavă a Macedoniei (1), în continuare denumit „acordul”;
întrucât este necesar să se stabilească procedurile pentru punerea în aplicare a anumitor dispoziții ale acordului;
întrucât acordul stipulează că anumite produse originare din Fosta Republică Iugoslavă a Macedoniei pot fi importate în Comunitate, în limitele contingentelor tarifare sau a plafoanelor tarifare sau în cadrul unor cantități de referință, cu drepturi vamale reduse sau zero; întrucât acordul specifică deja produsele cărora li se pot aplica aceste măsuri tarifare, volumul și creșterea anuală a acestuia, drepturile vamale, perioadele și orice alt criteriu de eligibilitate; întrucât modificările aduse Nomenclaturii Combinate și codurilor TARIC și adaptările decurgând din încheierea unor acorduri, a unor protocoale sau a unor schimburi de scrisori între Comunitate și Fosta Republică Iugoslavă a Macedoniei nu implică modificări de fond; întrucât, pentru a simplifica, Comisia, asistată de Comitetul Codului Vamal, trebuie să adopte regulamentele de punere în aplicare privind deschiderea și gestionarea contingentelor și plafoanelor tarifare, să instituie sistemul comunitar de supraveghere statistică a importurilor în cadrul cantităților de referință, și să opereze modificările și adaptările tehnice necesare la anexele regulamentelor de punere în aplicare;
întrucât acordul prevede posibilitatea Comunității de a înlocui o cantitate de referință cu un plafon tarifar echivalent în cazul în care o cantitate de referință este depășită; întrucât, în aceste condiții, trebuie să se prevadă posibilitatea Comisiei de a adopta măsurile necesare;
întrucât, de îndată ce un plafon tarifar este atins, Comunitatea poate reintroduce, până la sfârșitul anului calendaristic, drepturile vamale aplicabile statelor terțe cu privire la produsul respectiv; întrucât, pentru a proteja interesele producătorilor comunitari, astfel de măsuri trebuie să fie adoptate foarte repede; întrucât acordul prevede posibilitatea Comunității de a suspenda un plafon tarifar în cazul în care, pe parcursul a doi ani consecutivi, importurile unuia dintre produsele enumerate de anexa C la acord, au reprezentat mai puțin de 80 % din volumul plafonului; întrucât acordul prevede, de asemenea, posibilitatea Comisiei de a prelungi cu un an plafonul sau plafoanele fixate pentru anul precedent în cazul în care consideră potrivit să reporteze creșterea anuală de 5 % a volumului plafonului; întrucât trebuie să se prevadă adoptarea rapidă a acestor măsuri de către Comisie,
ADOPTĂ PREZENTUL REGULAMENT:
Articolul 1
Dispozițiile de aplicare a articolului 15 alineatul (2) din acord referitoare la animale vii din speciile bovine, ovine și caprine, precum și la carnea de vită, carnea de oaie, carnea de capră și dispozițiile referitoare la vișine se adoptă în conformitate cu procedura prevăzută la articolul 27 din Regulamentul (CEE) nr. 805/68 din 27 iunie 1968 al Consiliului privind organizarea comună a pieței în sectorul cărnii de vită și mânzat (2) sau de dispozițiile corespunzătoare ale altor regulamente care instituie o organizare comună a piețelor agricole.
Articolul 2
(1) Fără a aduce atingere dispozițiilor articolului 1, dispozițiile pentru aplicarea contingentelor tarifare, a plafoanelor tarifare și a cantităților de referință prevăzute în anexele C și D la acord și în anexa I la Protocolul privind stabilirea unor aranjamente adiționale privind comerțul cu anumite produse siderurgice, inclusiv înlocuirea cantităților de referință prin plafoane tarifare, în temeiul articolului 15 alineatul (5) din acord, precum și modificările și adaptările tehnice determinate de modificările intervenite în Nomenclatura Combinată și codurile Taric sau care decurg din încheierea unor acorduri, protocoale sau schimburi de scrisori între Comunitate și Fosta Republică Iugoslavă a Macedoniei, se adoptă de către Comisie, asistată de Comitetul Codului Vamal în conformitate cu procedura prevăzută la alineatul (2) din prezentul articol.
(2) Reprezentantul Comisiei prezintă comitetului un proiect cu măsurile ce urmează a fi luate. Comitetul își dă avizul privind acest proiect într-un termen pe care președintele îl poate stabili, în funcție de caracterul urgent al chestiunii respective. Avizul este emis cu majoritatea prevăzută la articolul 148 alineatul (2) din tratat pentru deciziile pe care Consiliul trebuie să le adopte la propunerea Comisiei. Voturile reprezentanților statelor membre din comitet sunt ponderate în conformitate cu articolul menționat anterior. Președintele nu participă la vot.
Comisia adoptă măsuri care sunt de imediată aplicare. Totuși, în cazul în care nu sunt conforme cu avizul comitetului, aceste măsuri sunt comunicate, de îndată, Consiliului de către Comisie. În acest caz:
(a)
Comisia poate să amâne aplicarea măsurilor adoptate cu cel mult o lună de la data comunicării acestora;
(b)
Consiliul, hotărând cu majoritate calificată, poate să ia o decizie diferită în termenul prevăzut la litera (a).
(3) Comitetul poate examina orice chestiune, care este ridicată de președintele acestuia, fie din proprie inițiativă, fie la cererea unui stat membru, privind aplicarea contingentelor tarifare, a plafoanelor tarifare și a cantităților de referință.
Articolul 3
(1) De îndată ce un plafon tarifar este atins, Comisia poate adopta un regulament de restabilire, până la sfârșitul anului calendaristic, a drepturilor vamale aplicabile statelor terțe cu privire la importurile produselor în cauză.
(2) În cazul în care, pe parcursul a doi ani consecutivi, importurile produselor enumerate în anexa C la acord au reprezentat mai puțin de 80 % din cantitatea prevăzută, Comisia poate adopta un regulament de suspendare a plafonului tarifar respectiv.
(3) Comisia poate adopta un regulament care să prelungească cu un an plafonul sau plafoanele tarifare fixate pentru anul precedent, în cazul în care consideră potrivit să se amâne creșterea anuală cu 5 % a volumului plafonului tarifar.
Articolul 4
Prezentul regulament intră în vigoare în ziua următoare datei publicării în Jurnalul Oficial al Comunităților Europene.
Prezentul regulament se aplică de la data intrării în vigoare a acordului. Această dată va fi publicată în Jurnalul Oficial al Comunităților Europene.
Prezentul regulament este obligatoriu în toate elementele sale și se aplică direct în toate statele membre.
Adoptat la Bruxelles, 9 ianuarie 1998.